title: لمناجم د ميبلادن
text: لمناجم د ميبلادن هوما مناجم كاينين ف جماعة ميبلادن ف إقليم ميدلت، علا ميساحة د 60 كلم²، علا بعد ديال 15 كيلوميطر من مدينة ميدلت، ؤ لّي معروفين علا صّاعيد لعالمي ب لجودة د معدن لڤانادينيت لّي كيتستخرج من تماك. لستيغلال ديالهوم بدا ف لفترة د ليتسيعمار لفرانساوي د لمغريب، ف 1926 ؤ بقا لستيغلال ديالو حتال 1983. مابين 1926 ؤ 1949، كتر من 600 حفرة د تّنقيب علا لمعادن تحفرات، شي وحدين ب عومق كتر من 10 ميترو. لأوج د لستيغلال ديال لمناجم د ميبلادن كان ف سّبعينات ديال لقرن لعشرين، ؤ هيّا ؤ لمناجم د أحولي لّي قريبة ليها كانو كينتجو 300 ألف طن ديال لمواد لمجبودة ف لعام، ب نيسبة د 3% ديال تّركيز د عنصر رّصاص. مابين 1973 ؤ 1983 هاد جّوج سيتات نتجو 2,930,000 طن ديال رّصاص.
  
  سّكان لمحليين باقين كيستاغلو لمناجم بشكل ماشي قانوني باش يصورو طرف د لخبز، ؤ عادتن كيبيعو لمعادن لّي كيلقاو ب أتمان رخيصة ل لݣور، لّي كيعاودو فيها لبيع ب لأتمان د سّوق لّي كتقدر توصل ل لآلاف د دّولارات. سّباب ف هاد لوضعية هوّا بلي لكونطرا د لستيغلال معا شّركة باقي مستامر حتال 2029 وخا مابقاتش كتستغل لمناجم فعليا، ؤ هادشي كيمنع سّلطات باش تسمح ب لإنشاء د جمعية قانونية ديال لستيغلال ديال لموارد لمنجمية د لمنطقة. نّاس لّي كيخدمو ف تّنقيب علا لمعادن كيتعرضو ل مخاطر ف لكسدة ديالهوم بسباب رّيسك د سّقوط ف لبيورا لقدام، ؤ مخاطر صحية حيت كيتنفسو هوا عامر ب مواد بحال رّصاص، وخا هاد رّيسك قل شوية من فاش كيكون لستيغلال ب طرقان طيكنولوجية متطورة لّي كتدير غبرة بزاف ؤ كتلوت لبيئة بشكل كبر.
  
  تّاريخ 
  
  لبحت لّول علا لقابلية د لستيغلال لمنجمي ف نّواحي د ميبلادن تدار ما بين 1923 ؤ 1926، من طاراف شركة د لمناجم د شمال إفريقيا، لّي أسسات شركة د لمناجم د أحولي. هاد لبحت بين بلي كاينين جوج موضعات ميتاليين فين يقدر يتستخرج رّصاص، فين كاينين دابا لمناجم د ميبلادن ؤ أحولي. لستيغلال لفيعلي ديالهوم بدا ف 1939، مورا ما تّبنات لبنية تّحتية ضّرورية، بحال بلايص د لغسيل ؤ لمراكز لحرارية ؤ لهيدروتريسينتية. صّونطر د ميبلادن غادي يسد ف 1967، ؤ غادي يعاود يحل ف 1977، بعد أبحات ف 1973 لّي كانت بينات بلي باقي قابل ل لستيغلال. ف 1983 غادي يسد ف مرة.
  
  لغيران د ميبلادن 
  
  كاينين كتر من 600 حفرة ف مناجم ميبلادن، موزعة علا مناطق ؤلا غيران ب سميات مختالفين، من بينهوم: ليزو Les O، ليزيس Les S، ليضال Les Dalles، ليزابي Les AB، بولمادن Bou Elmaden، ليزا Les A، ليزير Les R، ليتي Les T، آن ماري Anne-Marie، دوزييم ؤريزون 2ème Horizon، مارݣيريت Marguerite، ؤ منجم أ سي إيف ACF Mine. كاينين حتا لمناجم د أحولي لي محسوبين علا جماعة ميبلادن، ؤ لمناجم ديال زايدة لّي محسوبين علا جماعة زايدة.
  
  لبحت لپاليونطولوجي 
  أقدم لفوصيلات لي تلقاو حدا أحولي ف ميبلادن ديال ديناصور لعوصوروپود، كيرجعو ل مابين لعصر لجوراسي لقديم هادي كتر من 200 مليون عام ؤ لعصر لجوراسي لوسطاني، تقريبا 174 مليون عام.
  
  ليستة د لمعادن 
  هادو لمعادن لّي كاينين ؤلا محتمل يكونو ف ميبلادن. أغلبية كانو كيتستعملو ف لإنتاج د رّصاص.
  
  تصاور
  
  عيون لكلام 
  
  مناجم ف لمغريب
  ميبلادن
  مقالة ب جودة مابيهاش (تصنيف د إحصائيات لمينحة د 2023)